***Stolthet og fordom*** (orig. ***Pride and Prejudice***) er en britisk romantisk miniserie fra 1995. Miniserien er basert på Jane Austens roman fra 1813 med samme navn. Serien er regissert av Simon Langton og manus er av Andrew Davies. Serien gikk på BBC høsten 1995 og den ble svært populær, kritikerrost og fikk flere priser. Serien har seks episoder på ca 50 minutter hver.

Det var i denne serien at skuespiller Colin Firth fikk sitt store gjennombrudd som Mr. Darcy. Den andre hovedrollen som Elizabeth Bennett ble spilt av Jennifer Ehle. Den kanskje mest berømte scenen fra serien viser Firth i en våt skjorte og dermed gjennomsiktig og ble kalt "et av de mest uforglemmelige øyeblikkene i britisk TV-historie"

Serien inspirerte også forfatteren Helen Fielding til å skrive de populære Bridget Jones-romanene. Bridget er besatt av miniserien og spesielt Mr.Darcy, og særlig scenen med den våte skjorten. I filmene om Bridget Jones spiller Colin Firth Mark Darcy, som er basert på Mr. Darcy.

Serien er av flere kåret som den beste Jane Austen-filmatiseringen.  Serien er svært tro til romanen og får svært godt frem humoren i Jane Austens skildringer og dialog, som flere steder er helt ordrett lik den i romanen.

Handling
--------

Jennifer Ehle spilte Elizabeth Bennett
### Episode 1

Herr og fru Bennett er fra middelklassen og har fem døtre på ca. 21-15 år; Jane, Elizabeth, Mary, Kitty og Lydia. Fordi de ikke har fått en sønn som kan arve eiendommen og forsørge dem, så er de avhengig av at døtrene blir gift, og helst godt gift. Når Charles Bingley, en velstående gentleman, flytter inn i nabolaget finner fru Bennett ut at hun vil forsøke å få ham til å forelske seg i en av døtrene. På en dans i landsbyen møter familien herr Bingley. Han har med seg en venn, herr Darcy som er dobbelt så rik som ham, og søstrene sine og svogeren sin. Bingley blir straks interessert i Jane, mens Darcy oppfører seg hovmodig, nedsettende og nekter å danse med kvinner som er under ham i status. Elizabeth misliker ham straks. Hennes negative inntrykk av ham bekreftes på et selskap hos familien Lucas og på et besøk på Netherfield. Darcy på sin side begynner motvillig å bli interessert i Elizabeth.

### Episode 2

William Collins, herr Bennetts fetter og arving, besøker familien Bennett. Han har tenkt å gifte seg med en av søstrene for å være snille mot familien og sikre at fru Bennett og søstrene ikke ville bli gjort hjemløse når han arver huset. Han viser seg å er svært uintelligent og både sier og gjør mye komisk og rart. Han vil gifte seg med Jane, den peneste, men siden hun og Bingley er interessert i hverandre, velger han heller Elizabeth. En dag søstrene og herr Collins er på tur i landsbyen møter de noen soldater de kjenner. Med dem er en nyankommet soldat, George Wickham. Han og Elizabeth blir venner og de blir interesserte i hverandre. Det viser seg at Wickham kjenner Darcy fra før, fordi Wickhams far jobbet for Darcys far. Wickham forteller Elizabeth at herr Darcy har behandlet ham svært dårlig og nektet ham et presteskap han var blitt lovet. Elizabeth, som misliker Darcy, tror på det han forteller. På et ball på Netherfield ber Darcy Elizabeth om å danse, noe hun motvillig, men høflig godtar. Hun konfronterer ham med at hun vet at han behandlet Wickham dårlig. Dagen etter ballet frir herr Collins til Elizabeth og hun avviser ham. Da frir han heller til Elizabeths venninne Charlotte Lucas og hun takker ja.

Colin Firth spilte Herr Darcy
### Episode 3

Darcy og Bingley reiser til London for å være der gjennom vinteren. Jane reiser også til London for å bo hos sin tante og onkel, herr og fru Gardiner. Janes forsøk på å kontakte Bingley blir avvist og hun møter ham ikke den lange perioden hun er i London. Elizabeth reiser til Charlotte og herr Collins sammen med Charlottes far og lillesøster. Her møter de den ekstremt rike og snobbete Lady Catherine de Bourgh på Rosings Park. Det viser seg at hun er Darcys tante og også han besøker Rosings flere ganger mens Elizabeth er der. Fetteren til Darcy, som også er på besøk forteller at Darcys aktivt har skilt Jane og Bingley fra hverandre og skjult at hun var i London. Darcy forteller Elizabeth at han er forelsket i henne og frir, noe han gjør til tross for hennes lave status. Hun avslår og konfronterer ham med oppførselen hans.

### Episode 4

Darcy gir Elizabeth et brev der han forklarer seg. Han har feilvurdert Janes forelskelse i Bingley. Han skriver også at Wickham gamblet bort pengene han fikk av ham, og droppet ut av universitetet og at han prøvde å rømme med lillesøsteren, Georgiana, for å få arvene hennes. Lydia reiser til Brighton med oberstens kone for sommeren. Elizabeth advarer faren mot å la henne dra i tilfelle hun skjemmer ut familien. Elizabeth blir med Gardinerne på ferie til Derbyshire og besøker Pemberley, Darcys eiendom, mens han er borte. Hun blir imponert over eiendommen og de får høre historier fra husholdersken om hvor fantastisk snill og god Darcy er. I mellomtiden har Darcy ankommet eiendommen og tar seg et bad i innsjøen på eiendommen. Helt gjennomvåt møter han Elizabeth. Han skifter og viser Elisabeth og Gardinerne rundt på Pemberley, småprater og er utrolig vennlig og høflig. Gardinerne blir overrasket etter å ha hørt så mye negativt om han. Elizabeth begynner å se på Darcy på en nye måte.

Lyme Park ble brukt som Pemberley
### Episode 5

Elizabeth og Gardinerne blir invitert til Pemberley. Her møter de Georgiana og Bingley og søstrene. Elizabeth begynner å forelske seg i Darcy. Neste morgen mottar Elizabeth to brev fra Jane, som avslører at Lydia har rømt fra Brighton med Wickham. I det Elizabeth skal finne Gardinerne for å be om å reise hjem møter hun Darcy. Hun forteller ham det som har skjedd, og han føler at det er hans skyld siden han ikke har fortalt alle om hvordan Wickham egentlig er. Han reiser, og Elizabeth tenker at det Lydia har gjort vil skremme vekk alle menn fra å ville gifte seg med de andre søstrene. Hjemme hos familien bruker de dagene på å vente på informasjon om hvor Lydia og Wickham er. Det viser seg at Wickham har gjeld overalt og et rykte på seg for å utnytte kvinner. Samtidig er Darcy på jakt etter ham, finner ham og tvinger ham til å gifte seg med Lydia.

### Episode 6

Darcy betaler ned gjelden til Wickham og kjøper en offiserstilling til ham. Dette vet ikke Elizabeth eller familien Bennett noe om. Men Lydia avslører noe av dette, og Gardinerne, som Darcy har tvunget til å ta på seg æren for at saken ble ordnet opp i, innrømmer alt. Senere kommer Bingley og Darcy tilbake til Netherfield. Darcy innrømmer for Bingley at han skjulte at Jane var i London og Bingley frir til Jane, som godtar frieriet. Noen dager senere kommer Lady Catherine de Bourgh på besøk. Hun skjeller ut Elizabeth fordi hun mistenker at hun er ute etter å gifte seg med Darcy. Hun vil nemlig at han skal gifte seg med hennes datter. Elizabeth skjeller ut Lady Catherine tilbake. Noen dager senere går søstrene tur med Bingley og Darcy og han frir igjen. Elizabeth sier ja, og de gifter seg i et dobbeltbryllup sammen med herr Bingley og Jane. Fru Bennett jubler over at hele tre døtre er gift.

Skuespillere og karakterer
--------------------------

* Jennifer Ehle som Elizabeth Bennet: Den neste eldste og smarteste søsteren.
* Colin Firth som Fitzwilliam Darcy: Den snobbete, rike mannen som etter hvert blir forelsket i Elizabeth
* Adrian Lukis som George Wickham: Den sjarmerende, men sleipe offiseren som Elizabeth først er interessert i
* Alison Steadman som Mrs Bennet: Den sprø og hysteriske moren til Elizabeth som er besatt av å få døtrene gift
* Benjamin Whitrow som Mr. Bennet: Den rolige og tilbaketrukne faren, som foretrekker Elizabeth og Janes selskap
* David Bamber som William Collins: Herr Bennetts uintelligente fetter som skal arve eiendommen, og som frir til Elizabeth
* Susannah Harker som Jane Bennet: Den eldste, peneste og godhjertede søsteren, som også er Elizabeth beste venninne
* Julia Sawalha som Lydia Bennet: Den fjollete og flørtete yngste søsteren
* Polly Maberly som Catherine (Kitty) Bennet: Den neste yngste søsteren som stort sett gjør det samme som Lydia
* Lucy Briers som Mary Bennet: Den midterste søsteren som stort sett leser bøker eller spiller pianoet
* Crispin Bonham-Carter som Charles Bingley: Bestevennen til Mr. Darcy, som blir forelsket i Jane
* Lucy Scott som Charlotte Lucas: Venninnen og naboen til Elizabeth som gifter seg med Herr Collins
* Anna Chancellor som Caroline Bingley: Den snobbete søsteren til Bingley, som er forelsket i Mr. Darcy
* Barbara Leigh-Hunt som Lady Catherine de Bourgh: Den snobbete og ufyselige tanten til Mr. Darcy
* Emilia Fox som Georgiana Darcy: Lillesøsteren til Mr. Darcy
* Joanna David som Mrs Gardiner: Tanten til Elizabeth og søstrene
* Tim Wylton as Mr Gardiner: Broren til fru Bennett, og onkel til Elizabeth og søstrene

Referanser
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35   Internet Movie Database, IMDb-nummer tt0112130, besøkt 27. mai 2019[Hentet fra Wikidata]
2. ↑  Gibbons, Fiachra; correspondent, arts (2. juni 2003). «Universally acknowledged hunk vetoed nude scene». *The Guardian* **(engelsk)**. ISSN 0261-3077. Besøkt 26. mars 2023.
3. ↑  «7 Big Ways 'Bridget Jones' Diary' References 'Pride & Prejudice'» **(engelsk)**. Bustle. Besøkt 26. mars 2023.
4. ↑  «Every Jane Austen Adaptation Ranked from Worst to Best». Besøkt 26. mars 2023.
5. ↑  «The 14 Best Jane Austen Adaptations, Ranked» **(engelsk)**. The Wrap. 16. juli 2022. Besøkt 26. mars 2023.

Eksterne lenker
---------------

* Offisielt nettsted Rediger på Wikidata

* (en) Pride and Prejudice (1995 TV series) – kategori av bilder, video eller lyd på Commons Rediger på Wikidata
* (en) *Stolthet og fordom (1995)* på Internet Movie Database Rediger på Wikidata

* (no) *Stolthet og fordom (1995)* hos Filmfront Rediger på Wikidata

* (sv) *Stolthet og fordom (1995)* i Svensk Filmdatabas Rediger på Wikidata

* (da) *Stolthet og fordom (1995)* i Danmark Nationale Filminstitut Rediger på Wikidata

* (en) *Stolthet og fordom (1995)* på AllMovie Rediger på Wikidata

* (fr) *Stolthet og fordom (1995)* på Allociné Rediger på Wikidata

* (en) *Stolthet og fordom (1995)* på The Movie Database – TV Rediger på Wikidata

* (en) *Stolthet og fordom (1995)* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND
 |